
 27.2.2016
 BG
 Официален вестник на Европейския съюз
 L 52/24
 РЕГЛАМЕНТ ЗА ИЗПЪЛНЕНИЕ (ЕС) 2016/278 НА КОМИСИЯТА
 от 26 февруари 2016 година
 за отмяна на окончателното антидъмпингово мито, наложено върху вноса на някои скрепителни елементи от желязо или стомана с произход от Китайската народна република, чийто обхват бе разширен с включването на вноса на някои скрепителни елементи от желязо или стомана, изпращани от Малайзия, независимо дали са с деклариран произход от Малайзия
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/476 на Европейския парламент и на Съвета от 11 март 2015 г. относно мерките, които Съюзът може да вземе след доклад, приет от Органа за уреждане на спорове на СТО, относно антидъмпингови и антисубсидийни въпроси (1) („Регламента относно правомощията във връзка със СТО“), и по-специално член 1, параграф 1, буква а) от него,
 като има предвид, че:
 А. ДЕЙСТВАЩИ МЕРКИ
 (1)
 С Регламент (ЕО) No 91/2009 (2) Съветът наложи окончателно антидъмпингово мито върху вноса на някои скрепителни елементи от желязо или стомана с произход от Китайската народна република („Китай“).
 (2)
 На 28 юли 2011 г. Органът за уреждане на спорове („ОУС“) на Световната търговска организация („СТО“) прие доклада на Апелативния орган и изменения с него доклад на групата на съдебните заседатели по спора „Европейски общности — окончателни антидъмпингови мерки по отношение на някои скрепителни елементи от желязо или стомана от Китай“ (3) („първоначалните доклади“). След извършването на преразглеждане за изпълнение на препоръките и решенията от първоначалните доклади Съветът прие Регламент за изпълнение (ЕС) No 924/2012 (4), с който Регламент (ЕО) No 91/2009 беше изменен.
 (3)
 След преразглеждане с оглед на изтичането на срока на действие на мерките, извършено в съответствие с член 11, параграф 2 от Регламент (ЕО) No 1225/2009 на Съвета (5), с Регламент за изпълнение (ЕС) 2015/519 (6) Европейската комисия („Комисията“) запази мерките, изменени с Регламент за изпълнение (ЕС) No 924/2012.
 (4)
 Мерките, запазени с Регламент за изпълнение (ЕС) 2015/519, бяха под формата на адвалорно мито, определено за отделните включени в извадката китайски производители износители, в размер от 0,0 % до 69,7 %. В същото време антидъмпинговото мито за невключените в извадката оказали съдействие китайски производители износители беше установено на 54,1 %, докато остатъчното мито за неоказалите съдействие китайски производители износители възлизаше на 74,1 %.
 (5)
 С Регламент за изпълнение (ЕС) No 723/2011 на Съвета (7), последно изменен с Регламент за изпълнение (ЕС) No 693/2012 (8), обхватът на мерките бе разширен с включването на вноса на някои скрепителни елементи от желязо или стомана, изпращани от Малайзия, независимо дали са с деклариран произход от Малайзия.
 Б. ДОКЛАДИ ОТНОСНО ИЗПЪЛНЕНИЕТО НА ПРЕПОРЪКИТЕ И РЕШЕНИЯТА НА ОУС НА СТО
 (6)
 Както е посочено в съображение 2, с Регламент за изпълнение (ЕС) No 924/2012 Съветът изпълни препоръките и решенията от първоначалните доклади.
 (7)
 Китай обаче изрази становището, че предприетата от Европейския съюз с Регламент за изпълнение (ЕС) No 924/2012 мярка за изпълнение на препоръките и решенията от първоначалните доклади е несъвместима с различни разпоредби от Антидъмпинговото споразумение („АДС“) и ГАТТ (1994 г.). На 30